BOI ควงก.อุตฯโรดโชว์เกาหลีใต้แจงแผนกระตุ้นศก.-จีบกิจการเป้าหมายลงทุนในไทย
BOI ควงก.อุตฯโรดโชว์เกาหลีใต้แจงแผนกระตุ้นศก.-จีบกิจการเป้าหมายลงทุนในไทย
20 เม.ย. 2558

นางหิรัญญา สุจินัย รักษาราชการแทนเลขาธิการคณะกรรมการส่งเสริมการลงทุน (บีโอไอ) เปิดเผยว่า นายจักรมณฑ์ ผาสุกวนิช รมว.อุตสาหกรรม ในฐานะรองประธานคณะกรรมการส่งเสริมการลงทุน (บอร์ดบีโอไอ) จะเป็นหัวหน้าคณะเดินทางไป กรุงโซล สาธารณรัฐเกาหลีใต้ ระหว่างวันที่ 21-25 เม.ย.58 เพื่อร่วมในกิจกรรมชักจูงการลงทุน และการสัมมนาในหัวข้อ “ยุทธศาสตร์ส่งเสริมการลงทุนใหม่เพื่อการเติบโตอย่างยั่งยืน” ซึ่งจัดขึ้นในวันที่ 23 เม.ย. 58 เบื้องต้นมีภาคเอกชนที่ดำเนินกิจการในหลากหลายอุตสาหกรรมของเกาหลี ตอบรับเข้าร่วมงานสัมมนาแล้วมากกว่า 300 ราย
ทั้งนี้กิจกรรมสัมมนา ประกอบด้วย การปาฐกถาพิเศษจากรัฐมนตรีว่าการกระทรวงอุตสาหกรรม ในหัวข้อ “เศรษฐกิจไทย : ก้าวต่อไปสู่การเติบโตอย่างยั่งยืน” ซึ่งจะมุ่งเน้นการสร้างความเชื่อมั่นในการให้ความสำคัญกับการลงทุนจากต่างประเทศ และความชัดเจนของการเดินหน้ากระตุ้นเศรษฐกิจของรัฐบาล ผ่านนโยบายต่างๆ อาทิ การจัดตั้งเขตเศรษฐกิจพิเศษ การให้สิทธิประโยชน์ด้านภาษีเพื่อจูงใจนักลงทุนกลุ่มกิจการสำนักงานใหญ่ข้ามประเทศ หรือ International Headquarters (IHQ) และกิจการบริษัทการค้าระหว่างประเทศ หรือ International Trading Centers (ITC)
ขณะที่บีโอไอจะนำเสนอถึงแนวทางการส่งเสริมการลงทุนตามยุทธศาสตร์ใหม่ พร้อมเปิดโอกาสให้ผู้เข้าร่วมสัมมนาสอบถามข้อมูลรายละเอียดของแนวทางยุทธศาสตร์ รวมถึงการบรรยายพิเศษจาก นาย ลี แมนเจ ประธานหอการค้าไทย-เกาหลี (President of Korean-Thai Chamber of Commerce) หรือ KTCC ในหัวข้อ “ประสบการณ์การทำธุรกิจในประเทศไทย”
นอกจากนี้คณะชักจูงการลงทุน ยังมีกำหนดที่จะพบหารือรายบริษัท และเข้าเยี่ยมชมกิจการของผู้ประกอบการรายใหญ่ของเกาหลี จำนวน 2-3 ราย เพื่อกระตุ้นให้ตัดสินใจลงทุนหรือขยายกิจการการลงทุนในประเทศไทยในโอกาสต่อไป
นางหิรัญญา กล่าวเพิ่มเติมว่า ประเทศเกาหลีใต้มีผู้ประกอบการในหลากหลายอุตสาหกรรมที่มีศักยภาพในการลงทุนในต่างประเทศ และในปัจจุบันมีอุตสาหกรรมเป้าหมายที่ไทยต้องการเชิญชวนให้เข้ามาลงทุนเพิ่มขึ้น อาทิ อุตสาหกรรมกลุ่มดิจิตอลคอนเทนต์ และเอ็นเตอร์ไพรซ์ซอฟต์แวร์ กิจการ IHQ/ITC อุตสาหกรรมพลังงานทดแทน อุตสาหกรรมเหล็ก ยานยนต์และชิ้นส่วน เครื่องจักรอุปกรณ์และชิ้นส่วน เป็นต้น
ทั้งนี้ในช่วง 3 ปีที่ผ่านมา (2555-2557) มีโครงการลงทุนจากเกาหลีใต้ที่ให้ความสนใจยื่นขอรับส่งเสริมการลงทุนในประเทศไทยแล้วรวมทั้งสิ้น 164 โครงการ เงินลงทุนรวมกว่า 28,372 ล้านบาท มีผู้ประกอบการรายใหญ่ อาทิ Posco (Thailand) Co., Ltd. และ Thai Samsung Electronics Co., Ltd., เป็นต้น